Min glorie vir Afrika by Tour de France | Netwerk24
Deur Marnus Kok 22 September 2020 07:07
Douglas Ryder, spanhoof van NTT. Foto: Getty Images
Die naaste wat die span vanjaar aan skofglorie gekom het, was toe die Italianer Giacomo Nizzolo derde in die derde skof, en Noorweë se Edvald Boasson Hagen tweede in die sewende skof was.
Uit 'n Suid-Afrikaanse oogpunt het die span se enigste plaaslike ryer in die Tour, Ryan Gibbons, 10de in die 11de skof geëindig.
Toe MTN-Qhubeka (soos die span destyds bekend gestaan het) in 2015 die eerste keer aan die Tour deelgeneem het, het die span vinnig sy stempel afgedruk.
Steve Cummings het op Mandeladag 'n skofsege behaal. Die volgende jaar het Cummings weer 'n skof gewen en Mark Cavendish het sommer in vier koning gekraai.
Maar Boasson Hagen se skofsege in 2017 was die laaste Tour-glorie vir die span van Afrika.
Om sake vanjaar vir NTT te vererger, het drie ryers, Nizzolo, Domenico Pozzovivo en Michael Gogl, nie die Tour voltooi nie.
"In die algemeen beskou was dit drie moeilike weke vir ons, en glad nie wat ons verwag het nie," sê Bjarne Riis, NTT se spanbestuurder, in 'n verklaring.
"Ons het meer in gedagte gehad, maar ons was van die begin af ongelukkig met ongelukke, en om Pozzovivo voor die eerste rusdag te verloor, was te vroeg.
"Om Giacomo Nizzolo te verloor, wat ons beste kans was om iets te wen, so vroeg in die eerste week, was hartseer. Dit moes nie gebeur het nie, en ek moet sê dit maak baie seer.
"Ongelukkig het die res van die ryers net nie die krag gehad (vir skofseges nie). Ons het regtig daarvoor probeer, maar ons het nie die geluk of bene gehad om te doen wat ons verwag het nie."
NTT het 20ste uit 22 in die spankompetisie klaargemaak – wêrelde verwyder van MTN-Qhubeka se vyfde plek in 2015 se Tour.
Giacomo Nizzolo se Tour de France is weens 'n besering kortgeknip. Foto: Getty Images
Daardie jaar het Eritrea se Daniel Teklehaimanot, wat destyds vir die span gery het, die eerste ryer van 'n Afrika-span geword om die Bobaas van die Berge-trui te dra.
'n Trui wat hy vir vier skofte gedra het.
Douglas Ryder, spanhoof van NTT, sê dit was vanjaar by 'n paar geleenthede so naby – maar tog so ver.
"Die Tour de France van 2020 is verby en watter wedren was dit.
"NTT het hoë verwagting gehad om skofte te wen, en ons het 'n sterk span ryers gehad wat die Suid-Afrikaanse kampioen Ryan Gibbons ingesluit het wat aan sy eerste Tour deelgeneem het.
"Sowel as die langste en swaarste ryer in die Tour, Max Walscheid (1,99 m en 90 kg)," sê Ryder.
"Op die sewende skof was Wout van Aert (Belg wat vir Jumbo-Visma ry) net-net te vinnig vir Edvald Boasson Hagen.